РЕШЕНИЕ НА КОМИСИЯТА
от 24 февруари 2011 година
за изменение на Решение 2007/863/ЕО за предоставяне на поисканата от Обединеното кралство дерогация по отношение на Северна Ирландия по силата на Директива 91/676/ЕИО на Съвета за опазване на водите от замърсяване с нитрати от селскостопански източници
(нотифицирано под номер C(2011) 1033)
(само текстът на английски език е автентичен)
(2011/128/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално точка 2, трета алинея от приложение III към нея,
като има предвид, че:
(1)
Ако количеството естествен тор, което държава-членка възнамерява да използва на хектар всяка година, е различно от това, определено в точка 2, втора алинея, първото изречение от приложение III към Директива 91/676/ЕИО и в буква а) от същата алинея, това количество следва да бъде определено така, че да не възпрепятства осъществяването на целите, определени в член 1 от посочената директива, и то трябва да бъде обосновано въз основа на обективни критерии, такива като дълги периоди на развитие и култури със силна абсорбция на азот.
(2)
На 14 декември 2007 г. Комисията прие Решение 2007/863/ЕО за предоставяне на поисканата от Обединеното кралство дерогация по отношение на Северна Ирландия по силата на Директива 91/676/ЕИО на Съвета за опазване на водите от замърсяване с нитрати от селскостопански източници (2), с което се разрешава на Северна Ирландия торене с 250 kg азот от животински тор на хектар на година във ферми с минимум 80 % ливади и пасища.
(3)
През 2009 г. предоставената с Решение 2007/863/ЕО дерогация засягаше около 150 ферми в Северна Ирландия, което съответства на около 0,6 % от общия брой стопанства и 1 % от общата нетна селскостопанска площ. Срокът на действие на Решение 2007/863/ЕО изтича на 31 декември 2010 г.
(4)
На 23 септември 2010 г. Обединеното кралство представи на Комисията искане за удължаване на срока на действие на дерогацията за района на Северна Ирландия. Искането съдържаше обосновка въз основа на обективни критерии, посочени в приложение III, точка 2, трета алинея към Директива 91/676/ЕИО.
(5)
Обединеното кралство прие нова програма за действие за района на Северна Ирландия за периода от януари 2011 г. до декември 2014 г., която като цяло запазва мерките от програмата за действие за периода до 31 декември 2010 г. и се прилага за цялата територия на Северна Ирландия.
(6)
Концентрацията на нитрати в повърхностните пресни води в Северна Ирландия остава относително ниска със средни стойности под 25 mg NO3/l през 2008 г. в 99,7 % от станциите за мониторинг. В периода 2005-2008 г. при станциите за мониторинг на повърхностните пресни води като цяло се наблюдава постоянна или намаляваща концентрация на нитрати, включително във водосборните райони с най-много ферми, ползващи се от дерогацията. Средната концентрация на нитрати в подпочвените води през 2008 г. е под 25 mg NO3/l в 91,9 % от станциите за мониторинг и се наблюдава подобна тенденция към постоянни или намаляващи нива на концентрацията, както при повърхностните води.
(7)
През периода 2006-2010 г. продължи намаляването на броя на селскостопанските животни в Северна Ирландия с около 12,5 % при овцете, 11,5 % при птиците и 4,7 % при едрия рогат добитък, а при прасетата се наблюдаваше увеличение с 9,8 %. Като цяло в основата на селскостопанската дейност в Северна Ирландия все още са пасищата.
(8)
Количеството естествени азотосъдържащи торове, произведени от ферми в Северна Ирландия в периода 2006-2010 г., намаля с 6,4 %, докато торенето с животински тор на хектар площ намаля с 4,7 %. Селскостопанските площи, върху които може да се прилага естествен тор, намаляха с 1,7 %. Едрият рогат добитък е основният източник на естествени азотосъдържащи торове в Северна Ирландия, следван от овцете, птиците и прасетата. Намаляването на общото количество естествени азотосъдържащи торове се дължи до голяма степен на спада в сектора на едрия рогат добитък, като в този сектор основната причина за промяната е намаляването на кравите, отглеждани за месо, и на тяхното потомство.
(9)
Предвид научната информация, посочена в искането за удължаване на срока на действие на дерогацията, и с оглед на мерките, които Обединеното кралство се задължава да осъществи по отношение на Северна Ирландия в програмата за действие за периода от януари 2011 г. до декември 2014 г., може да се направи заключение, че определените в Директива 91/676/ЕИО условия за предоставяне на дерогация, като дълги периоди на развитие и култури със силна абсорбция на азот, все още са налице и че дерогацията няма да възпрепятства постигането на целите на посочената директива.
(10)
С цел да се осигури възможност на засегнатите пасищни ферми да продължат да се ползват от дерогацията, уместно е срокът на прилагане на Решение 2007/863/ЕО да бъде удължен до 31 декември 2014 г.
(11)
Крайните срокове за докладване пред Комисията, определени в Решение 2007/863/ЕО, следва обаче да бъдат адаптирани, за да се опростят административните процедури, като се разреши на Обединеното кралство да определи по отношение на Северна Ирландия един-единствен краен срок за всички задължения за докладване.
(12)
Мерките, предвидени в настоящото решение, са в съответствие със становището на Комитета по нитратите, създаден по силата на член 9 от Директива 91/676/ЕИО,
ПРИЕ НАСТОЯЩОТО РЕШЕНИЕ:
Член 1
Решение 2007/863/ЕО се изменя, както следва:
1.
Член 1 се заменя със следното:
„Член 1
Дерогацията, поискана от Обединеното кралство по отношение на Северна Ирландия с писмо от 10 август 2007 г., и удължаването на срока, поискано с писмо от 23 септември 2010 г., с цел да се разреши торенето с по-голямо количество животински тор от предвиденото в приложение III, точка 2, втора алинея, първо изречение към Директива 91/676/ЕИО и в буква а) от същата алинея, се разрешава при условията, указани в настоящото решение.“
2.
Последното изречение на член 8, параграф 1 се заменя със следното:
„Тези карти се представят на Комисията всяка година най-късно до юни.“
3.
Член 11 се заменя със следното:
„Член 11
Приложение
Настоящото решение се прилага в контекста на Nitrates Action Programme Regulation (Northern Ireland) 2010 (разпоредбите на Програмата за действие относно нитратите (за Северна Ирландия) 2010 г.).
Срокът му на действие изтича на 31 декември 2014 г.“
Член 2
Адресат на настоящото решение е Обединеното кралство Великобритания и Северна Ирландия.
Съставено в Брюксел на 24 февруари 2011 година.